ชื่อ “สรพจน์” โผล่งานแถลงข่าว NPPG ลือหึ่ง! ส่งไม้ต่อบริหาร “ดีน แอนด์ เดลูก้า”
ชื่อ “สรพจน์ เตชะไกรศรี” โผล่งานแถลงข่าว NPPG ลือหึ่ง! ส่งไม้ต่อบริหารธุรกิจอาหาร-เครื่องดื่ม “ดีน แอนด์ เดลูก้า”
31 ก.ค. 2561

แหล่งข่าวจากวงการธนาคารรายหนึ่ง เปิดเผยกับ “ข่าวหุ้นธุรกิจออนไลน์” โดยระบุว่า ขณะนี้ได้เกิดกระแสข่าวลือว่า บริษัท เอ็นพีพีจี (ประเทศไทย) จำกัด (มหาชน) หรือ NPPG ผู้ดำเนินธุรกิจผลิตและจำหน่ายบรรจุภัณฑ์จะเข้าซื้อสิทธิในการดำเนินกิจการร้านอาหาร และเครื่องดื่มแบรนด์ DEAN &amp; DELUCA (ดีน แอนด์ เดลูก้า) จากบริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ซึ่งเป็นผู้ถือสิทธิในแบรนด์ดังกล่าว
ขณะที่ล่าสุด NPPG ได้ออกกำหนดการเชิญสื่อมวลชนเข้าร่วมงานแถลงข่าว รับฟังวิสัยทัศน์ ภายใต้ “Next NPPG Transformation” สู่การขยายอาณาจักรธุรกิจอาหารแดนมังกร ซึ่งจะจัดขึ้นในวันพฤหัสบดีที่ 2 ส.ค. 2561 เวลา 10.00 – 12.00 น. ณ ห้อง เซี่ยงไฮ้ ชั้น 2 โรงแรมสวิสโซเทล เลอ คองคอร์ด กรุงเทพฯ
โดย ในกำหนดดังกล่าวการปรากฏชื่อ นายสรพจ เตชะไกรศรี ประธานเจ้าหน้าที่บริหาร บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ผู้ถือสิทธิในร้านอาหาร และเครื่องดื่มแบรนด์ ดีน แอนด์ เดลูก้า เข้าร่วมงานในครั้งนี้ด้วย จึงเป็นที่ตั้งข้อสังเกตว่า การที่ปรากฏรายชื่อของ นายสรพจ เข้าร่วมงานในครั้งนี้อาจจะมีความเกี่ยวข้องกับกระแสข่าวเรื่องการขายสิทธิในการดำเนินธุรกิจร้าน ดีล แอนด์ เดลูก้า ให้กับ NPPG ตามกระแสข่าวลือที่เกิดขึ้น
ทั้งนี้ ดีน แอนด์ เดลูก้า เป็นแบรนด์อาหารและเครื่องดื่มกูร์เมต์ไอคอนจากนิวยอร์ค ภายใต้การบริหารงานของ ดีน แอนด์ เดลูก้า โฮลดิ้ง อิงค์ สหรัฐอเมริกา ซึ่งปัจจุบัน PACE ถือหุ้นอยู่ 100% โดยแบ่งธุรกิจออกเป็น 3 หน่วยธุรกิจหลัก ได้แก่ ดีน แอนด์ เดลูก้า สหรัฐอเมริกา ,ดีน แอนด์ เดลูก้า อินเตอร์เนชั่นแนล ดำเนินธุรกิจดีน แอนด์ เดลูก้า นอกสหรัฐอเมริกา ทั้งในรูปแบบลงทุนเอง แบบร่วมทุน และแบบให้สิทธิแฟรนไชส์ และดีน แอนด์ เดลูก้า คอนซูเมอร์ แบรนด์ ซึ่งเป็นผลิตภัณฑ์อุปโภคบริโภคทั้งหมดภายใต้เครื่องหมายการค้า ดีน แอนด์ เดลูก้าทั่วโลก
อนึ่ง บริษัท นิปปอน แพ็ค (ประเทศไทย) จำกัด (มหาชน) หรือ NPP ได้เปลี่ยนชื่อมาเป็น บริษัท เอ็นพีพีจี (ประเทศไทย) จำกัด (มหาชน) ตั้งแต่วันที่ 12 เม.ย. 2561 และได้ทำการเปลี่ยนชื่อย่อหลักทรัพย์เป็น NPPG นับตั้งแต่วันนี้ (31 ก.ค.2561)
 